  Анжелика Тихонова корреспондент Удмуртиын 11-тӥ классын дышетскись 98 процентэз пиналъёс йылпумъян сочиненизы (изложенизы) понна «зачёт» басьтӥзы. Со сярысь элькунысь дышетонъя но тодосъя министерстволэн пресс-службаез ивортӥз. 2021-тӥ арын йылпумъян сочинениез школаез 6 сюрс 604 быдтӥсьёс, азьвыл аръёсын йылпумъям одӥг мурт но шор ёзо ӧнер дышетсконниысь одӥг студент гожтӥзы. Соос пӧлысь 6 сюрс 510-эз «зачёт» басьтӥзы. Со сяна, 128 дышетскисьёс изложение гожтӥзы. Сыӵе луонлыксы тазалыксыя сюбегатэм быгатонлыко пиналъёслэн вань. Ваньзы ик соос «зачёт» басьтӥзы. «Зачёт» басьтымтэ 96 дышетскисьёс сочиненизэс выльысь гожтыны быгатозы – нырысь-валысь чакламъя, 12-тӥ но 19-тӥ куартолэзе Пусъём, сочинение понна «зачёт» огъя кун экзаменэ пыриськыны кулэ. Азьвыл аре сямен ик, пиналъёс сочиненизэс ас школаосазы но Дышетонлэсь ӟечлыксэ эскеронъя федерал институтэн ӵектэм темаосъя гожъязы. Тросэз «Разговор с собой» (37 процентэз), «Я и другие» (29 процентэз) но «Забвению не подлежит» (22 процентэз) темаосты бырйизы. «Время перемен» темаез 10 процентэз выпускникъёс усьтӥзы. Нош тужгес ӧжытэз «Между прошлым и будущим: портрет моего поколения» темаез бырйизы (2 процентэз). Пиналъёслэсь ужъёссэс ас школаысьтызы ик дышетӥсьёс эскеризы. Ваньмыз алонъёстэк ортчиз. Тодэ вайытом, школаез быдтӥсьёс йылпумъян сочиненизэс 2020-тӥ арын толсуре гожтыны кулэ вал, но коронавирусэн сэрен сое тулыслы выжтӥзы. 2021-тӥ арын кун экзаменъёсты элькунысьтымы оглом 23 сюрс пала пиналъёс сётозы. Экзамен ортчон нуналъёс тодмо ини.  Тегъёс: Дышетон Ижкар Удмуртия экзамен пиналъёс школаос  